
Bo por kore rònt 
mundu buska beyesa, 
pero si bo no tin'e den 
bo, bo no ta bai hañ’e 
nunka. 


Leon Janga Pachi Kas di Kuido 


TA BUSKANDO 
EMPLEADO 


INFO AT EVE@NAPABONAIRE.COM 


PA REFORSA NOS 
DEPARTAMENTU 
DI TIRE CENTER 


Djasabra 22 di aprel a tuma lugá elekshon Machi i Pachi Kultural na kas di Kuido 
Fundashon Mariadal.Un aktividat bon bishitá i hendenan a gosa un bòl di e anochi. 
Tantu partisipante komo e bishitantenan a disfrutá di un bon show di e 7 partisipan- 
tenan. Leon Janga a bai ku e premio komo Pachi Kultural i Narcisia Anthonij a bira 
Machi Kultural i a bai ku e premio komo partisipante mas popular. 


MoRTo MASAl dI 
PISkÁ NA koSTA 


Polis hopi 
okupá 

ARUBA 
kÒRSoU 


WILLEMSTAD -- Un 
delegashon di Surinaamse 
Luchtvaart Maatschappij, 
SLM, ta na Kòrsou aktu- 
almente, segun e Cura- 
cao.NU. E aerolínea tam- 
be tin planeá pa uza e isla 
komo sentro stratégiko 
pa otro destino regional. 
Esaki inkluyendo Mi- 
ami. Representantenan di 
Surinam Airways, ta den 
kombersashon ku sektor 
turístiko di Kòrsou i tam- 
be gobièrnu. 
SLM ta mira Kòrsou 
komo un sosio stratégiko 
i destino pa implementá e 
strategia di kresementu di 
e aerolínea. P’esei mester 
revisá e asina yamá liber- 
tatnan di aviashon. Liber- 
tatnan di transporte aéreo 
ta un konhunto di derecho 


di aviashon komersial ku 
ta otorgá e liñanan aéreo 
di un pais, e privilegio di 
drenta i baha den e espa- 
sio aéreo di otro pais. E 
posibel rutanan regional 
riba e lista di deseo di 
SLM ta rutanan Kòrsou- 
Miami; 
Korsou-Santo 
Domingo i Kòrsou-Port- 
au-Prince. Enfoke ta pa 
introdusí e rutanan den 
faseta. Motibu pa esaki 
ta ku ainda SLM ta den 
fase di rekuperashon i por 
lo tanto, no por hasi de- 
masiado kos pareu. 
Den e promé fase aki 
di un kooperashon renobá 
ku Kòrsou, a firma un 
MoU p’e ruta Parama- 
ribo-Kòrsou-Miami, den 
previshon di e akuerdo 
bilateral modifiká. 


Surinam Airways ke bula pa 
Amsterdam via Kòrsou 


Seres Construction B.V. 


ta buska 


- Metselaar 


- 


Inf. tel. nr 701-8320 


MoRTo MASAl dI PISkÁ 
NA koSTA 


KRALENDIJK -- Por 
a topa ayera ku hopi piská 
morto na sierto partinan di 
kosta boneriano. No tabata 
posibel pa BONERIANO a 
haña mas informashon to- 
kante morto di e piskánan 
aki, entre otro na kosta di 
Playa Pabou. 
Sa 
sosodé 
na 
mas 
okashon ku piská ta muri 
na kosta òf den bahianan di 
e isla. Pero den e kaso aki ta 
trata di hopi piská. 
Ta trata di piskánan 
chikitu. 
BONERIANO a purba 
pa haña informashon riba 
loke por ta sosodiendo, pero 
no a logra haña splikashon. 

KRALENDIJK – Su 
nòmber ofisial mes ta Ber- 
tha Eugenia Martis. Pero 
tur hende tabata konos’é 
komo Yùfrou Bertha. Du- 
rante henter su karera el a 
traha den sektor di ense- 
ñansa, spesialisá den ense- 
ñansa preparatorio, konosí 
den pasado komo kleuter- 
school. Bertha a nase dia 6 
di sèptèmber 1949 na Bo- 
neiru, bario Antriol, komo 
yu di Loi i Yuchi Martis. Un 


famia di 5 yu. El a skohe, 
despues di skol primario i 
sekundario, pa studia komo 
‘kleuterleidster’, 
manera 
tabata yama maestranan di 
skol preparatorio den pasa- 
do. 
Bertha a hasi su trabou 
semper ku amor i dedi- 
kashon na prinsipalmente 
Skol Preparatorio Trini- 
taria, Antriol, parti di e 
kompleho di Papa Cornes- 
school. Ku un sonrisa 


riba su kara e tabata lanta 
tur mainta bai serka su 
muchanan na skol. E taba- 
tin kariño pa nan i nan ta- 
bata stim’é. Hopi mucha el 
a mira pasa den e proseso di 
enseñansa preparatorio. 
E último dianan di su 
bida, proseso di enferme- 
dat pa yega na morto, a bai 
hopi lihé. Resientemente a 
hib’é Kas Flamboyan, hòs- 
pis, e último stashon di su 
bida. 


Yùfrou Bertha a bai sosegá 


KRALENDIJK- Kue- 
rpo Polisial Hulanda Kari- 
bense (KPCN) tabatin man 
yen den e wikènt tras di 
lomba. Mester menshoná 
ku ‘meldkamber’ di Sentral 
di Polis a risibí vários no- 
tifikashon di insidentenan 
riba kaya i alabes na kas di 
hende. 
Polis tabata hopi visibel 
riba kaya, regularmente por 
a mira patruyanan di polis 
riba nos kareteranan. Últi- 
mamente KPCN ta bastante 
aktivo ku kontrolnan riba 
kaya i den wikènt nos a 
nota kon dos patruya a per- 
siguí un outo te na momen- 
tu ku e outomobilista a para 
su vehíkulo. Esaki a sosedé 


den bario Antriol. 
Un aksidente ku a hala 
atenshon a sosedé djasa- 
bra 22 di aprel, alrededor 
di 3'or di atardi riba Kaya 
Rincon. Aki un trùk a dal 
den un pikòp dòbel kabina 
ku tabata saliendo di un si- 
tio di stashoná. E shofùr di e 
pikòp a resultá herida i am- 
bulans a transport’é pa hos- 
pital pa tratamentu médiko. 
A hasi un tèst di supla ku 
shofùr di e trùk i a deten’é a 
konsekuensia di e resultado 
di e tèst. Ta trata aki di un 
empleado di WEB i no ta 
konosí e resultado di e tèst 
di supla. Segun nos infor- 
mashon e resultado di e tèst 
di supla tabata inkonkluso. 


No opstante e resultado di 
e tèst di supla, polis por de- 
tené un shofùr na momentu 
ku nan sospechá òf tin indi- 
kashonnan fuerte ku e per- 
sona ta bou di influensia di 
alkohòl. 
Tambe tabatin un aksi- 
dente riba kaminda pa bai 
aeropuerto, esaki no tabatin 
herido. 


Kontrabanda di karkó 
Den mardugá di djasa- 
bra pa djadumingu ‘meld- 
kamer’ a risibí notifikashon 
di Wardakosta ku nan boto 
di patruya a detektá un boto 
sospechoso bayendo direk- 
shon di Lagun ku velosidat 
haltu for di Venezuela. A 
resultá ku tabata un kaso di 
kontrabanda di karkó. 
Mesora Polis a despachá 
patruya pa e sitio i a en- 
kontrá 4 persona huntu ku 
un beibi ku aparentemente 
tabata wardando e boto so- 
spechoso aserká kosta. Na 
momentu ku e personanan 
riba e boto a mira move- 
shon di e patruyanan, nan a 
kambia direkshon i bai di- 
rekshon di Lac. 
Patruyanan di Kuerpo 
Polisial Hulanda Karibense, 
Koninklijke Marechaussee, 
Duane i Wardakosta a logra 
interseptá e boto, pero ya e 
sospechosonan a logra hui 
for di e sitio. Finalmente 


polis a detené total 6 perso- 
na en konekshon ku e kaso 
aki. Ta trata aki di 4 hende 
hòmber: unu di 53 aña di 
edat di inisial C.B.A., unu 
di 48 aña di edat di inisial 
S.S.A., unu di 57 aña di 
edat di inisial J.J.M., i unu 
di 44 aña di edat di inisial 
R.G.F.T. Tambe a detené 
dos hende muhé: unu di 
30 aña di edat di inisial 
J.J.C.A. i unu di 26 aña di 
edat di inisial D.M.G.V. 
Polis a entregá e beibi 


na un familiar den kon- 
sulta ku e departamento di 
Kuido pa Hubentut (Jeug- 
dzorg). Tambe a konfiská 2 
vehíkulo ku ta pertenesé na 
e sospechosonan ku a keda 
detené na Lagun. E kaso ta 
sigui bou di investigashon. 


Miéntras 
tantu 


BONERIANO a kompro- 
ndé ku a pone mayoria di e 
sospechosonan aki den li- 
bertat. 
Fotonan: 
Aksidente 
Kaya Rincon (Live99fm) 


Polis hopi okupá 

Programanan di Bonaire.tv 
TELBO kanal 70 
Flamingo TV kanal 23 


Djaluna 24 aprel 2023 


12.00 Aktualidat: 
Marie Craane 
13.00 Aki Boneiru: 
AFBW 
14.40 Herensia: 
Benjamin Sixto Martinus 
16.00 Herensia: 
Israel Leito 

17.00	Aki	Bonaire:			 
Gilbert	(Gibi)	Coffie	(Lora) 
18.00 Herensia: 
Rancho 
19.30 Puerto Latino: 
Luis Zárraga 


20.00 Herensia Korsou: Henry Leonard Filomeno (Keith) Carlo 
21.00 Aki Korsou: 
Nihayra Leona 
22.00 Herensia Korsou: Atalin Frans-Mercera 
23.00 BAPA: 
Eddy Frans 


Tur mèrdia 12’or ta kuminsá un programashon 
nobo di 4 ora. E programashon aki ta ripití pa 24:00. 


RESPETÁ PAPIAMENTU 


pa hasi su bibá i hiba negoshi. Mas aun, nos mester kuestioná 
e tendensia di último añanan pa pone hopi mas atenshon riba e 
idioma hulandes. 
No suprayá e struktura estatal den e kuadro aki. Islanan BES 
ta konsistí di Saba i Statia tambe. Ken por nenga e orguyo di e 
komunidatnan aki pa ku nan idioma? 
BONERIANO ta boga pa Papiamentu ta e idioma dominante 
riba nos isla, ta esei tabata semper nos historia i kultura. Durante 
e último lunanan kada partido polítiko a enfatisá konservashon di 
identidat boneriano. Tur hende di un manera òf otro a sinti ku e 
identidat aki ta tambaliá. 
Mester para ketu kon pa reforsá e idioma materno. No ta mas 
ku klaro ku nos idioma ta parti di e identidat aki? No a yega ora pa 
mehora kalidat di Papiamentu den enseñansa, gobièrnu, instansi- 
anan i kasnan di famia? 
Nos tin asta Fundashon Akademia Papiamentu. No a yega ora 
pa nan move mas fuerte i visibel den komunidat? Proklamá tur 
dia komo dia di idioma materno i no sinta warda 21 di febrüari pa 
selebr’é segun Nashonnan Uni. Pa kolmo parse tin un Fundashon 
Dushi Papiamentu (pa nòmber), pero no ta nota masha di nan pre- 
sensia. 
Ta nos derecho i alabes nos deber pa salbaguardiá i preservá 
nos idioma. No bin broma ku bo konosementu di otro idiomanan. 
Bo ta impreshoná nos na momentu ku bo halsa loke ta di bo, 
eksigí i demonstrá rèspèt pa nos idioma materno. 
Komo medio di komunikashon nos lo vigilá desaroyonan kon- 
serní nos idioma. Nos ta keda kòrda gobernantenan riba nan 
promesa pa halsa nos idioma. Ankr’é den lei i dun’é su balor. Nos 
ta stimulá otronan pa profundisá den nos idioma, siña nos dushi 
lenga. No tuma nos na malu na momentu nos komuniká ku kada 
siudadano na Papiamentu, kontestá èp i meil den nos idioma ma- 
terno.	Nos	no	por	otro.		Na	final	di	dia:	“M’a	nase	ku	mi	lenga	na	 
boka.” 


BONERIANO a kuminsá ku un kampaña ‘respetá Papiamentu’. Nos 
ta tuma e paso aki ku sentimentu miksto. Na un banda, ku hopi orguyo 
nos ta pone atenshon riba nos idioma. Pero na otro banda e nesesi- 
dat pa e kampaña aki ta laga un sabor marga atras. Sigur ta un sabor 
marga e echo ku nos idioma materno mester di e respaldo aki. 
Nos no ta pretendé di ta un papiamentista òf kualke eksperto di 
idioma.	E	kampaña	aki	no	a	nase	a	base	di	reflekshon	òf	análisis	ling- 
wístiko. Sinembargo komo korant, un medio di komunikashon na Pa- 
piamentu, nos no por keda pará na banda miéntras diariamente nos ta 
nota kon ta balotá nos idioma. 
Si bo no ta duna Papiamentu su lugá meresí den nos komunidat, bo 
ta manda un señal ku e no ta importante. Kon e generashon benidero 
ta siña respetá e idioma ku el a skucha for di den su kuna? 
Nos ta keda strañá na momentu nos topa ku un persona ku ta kom- 
partí nos idioma materno, e ta gaba i aploudí e echo ku e por komu- 
niká den 2,3, 4 i tin bia asta den 5 idioma. E mesun persona aki, ku un 
sonrisa	riba	su	kara	ta	bisa	“Mi	ta	skirbi	Papiamentu	hopi	malu.” 
Nunka nos a komprondé e sonrisa kombiná ku e frase aki. Mas bien 
mester demonstrá bèrgwensa. Nos no ta kondená un persona su falta 
di	dominio	di	e	vokabulario	òf	ortografia.	Pero	sí	nos	ta	desaprobá	e	 
echo	ku	ta	mira	e	falta	di	konosementu	di	nos	ortografia	komo	algu	 
masha komun. 
E kondukta aki lamentablemente nos ta mira serka diferente in- 
stansia. Komunikadonan di prensa na Papiamentu ta yega serka nos 
yen	di	eror,	miéntras	ta	trata	di	instansianan	ofisial.	Instansianan	ku	 
opviamente tin kolaboradónan studiá den diferente área i idioma, ku 
eksepshon di su propio idioma. 
Kon mi por tuma e estranhero na malu ora e bin biba aki i baga- 
telisá nos idioma komo djis un lenga papiá? No ta e impreshon aki 
nos ta dun’é? Kon por ta komo boneriano na Boneiru mi no por re- 
servá un mesa den un restorant, usando mi idioma Papiamentu? E 
persona na e otro banda di telefòn no ta mira e nesesidat pa kompro- 
ndé mi idioma, e idioma materno di e isla Boneiru. E isla ku el a skohe 


Oumento gastunan di imprenta 
Preis di BONERIANO tambe ta subi 


KRALENDIJK 
– 
Preis di BONERIANO, 
lamentablemente, 
tambe 
mester subi pa $1,25. No 
por a hasi otro. E oumento 
aki di preis ku 25 sèn dòler 
ta nesesario pa kompensá 
oumento di gastunan di 
imprenta. Preis di Extra 
tambe a subi na Kòrsou i 
outomátikamente na Bo- 
neiru. 
Manera 
ta 
konosí, 
BONERIANO ta imprimí 
na Drukkerij De Stad na 
Kòrsou. Gerensia di De 
Stad a informá ku debí na 
oumento di papel i otro 
gastunan pa imprimí ko- 


rant, nan mester hisa nan 
preis. Asina simpel e mo- 
tivashon ta pa BONERIA- 
NO oumentá su preis di 1 
dòler pa $1,25. 
Ta birando mas i mas 
difísil pa sigui mantené un 
korant di papel. 
Na Kòrsou por ehèm- 
pel e korant BALA a a- 
nunsiá resientemente ku 
nan ta stòp di imprimé, 
pero lo sigui solamente 
digital riba nan página di 
facebook. 
E oumento di preis di 
BONERIANO ta drenta 
na vigor djamars dia 2 di 
mei benidero. 

Barbería Antillana 


ta buska 
barbero estilista(h/m) 


-mester tin eksperensia den korte, kolo i mas tantu 
pa hende hòmber komo hende muhé 


Interesado por pasa na Barbería Antillana pa un 
prueba i demostrá su kapasidat. 
Pa mas info Whatsapp: +5999-560 5050 


Yunan di 
Sra. Anaseta Angel 
mihó konosi komo Chechi 


kier a invita na dos santu sakrifi- 
sio di misa pa deskanso di alma di 
nan kerida mama, wela i ruman 
rekordando: 
1 luna di su fayesimentu ku ta 
tuma lugá djamars 25 april pa 7.30 anochi na 
misa di Antriol, i djamars 9 mei na su di 6 
siman di fayesimentu pa 7.30 anochi na misa 
di Antriol. 


Aseptá esaki komo un invitashon personal. 


I N V I T A S H O N 


Fremis Enterprises & 
Consultancy B.V. 
ta buska 
- 1 dieselmonteur 


-mester tin mas ku 2 aña di eksperensia 


Inf. tel. nr +5999 515-6856 


IDEAL Supermarket 


ta buska 
- 1 magazijnbediende 


-mester tin minimal 1 aña di eksperensia 


Inf. tel. nr 795-2115 


Seres Construction B.V 


ta buska 
- Tegelzetter 


Mas inf. tel. nr 701-8320 


Multiservicio Duarte B.V. 


ta buska 
- Auto-monteur 
- Lasser-monteur 
-mester tin 2 aña eksperensia i MBO-2 


Mas inf. tel. nr. 786-1617 


Seres Construction B.V. 


- Metselaar 


701-8320 


Kliente ta reklamá: 
“Asina WEB ta atendé kliente!” 


KRALENDIJK 
— 
“Inkreibel 
pero 
bèrdat. 
WEB a sera awa na mi kas, 
miéntras tur kos ta pagá na 
tempu. Asina ta trata hende 
den un mundu moderno. 
Nos a paga awa na tempu 
manera ya mas ku 25 aña 
mi ta hasiendo. Loke a 
sosodé, pa un deskuido, e 
pago a bai riba mi kuenta di 
koriente i no esun di awa.” 
Esaki siudadano Fittipaldi 
Pietersz ta trese dilanti den 
un komunikado. 
E ta sigui splika ku dia 
11 di aprel nan a haña un 
e-mail ku ta bisa ku nan 
no a risibí e pago ku fecha 
di vensementu 30 di mart. 
“Riba e mesun dia nos a 
manda un 3-mail pa nan, ku 
e komprobante di e pago i 
a splika ku nos a tuma nota 
ku a uza number inkorekto, 


esun di koriente, enbes di 
esun di awa i ku petishon 
pa hasi korekshon den nan 
buki.” 


E-mail 
Fittipaldi Pietersz: “Riba 
dia 20 di aprel nos a bolbe 
haña un e-mail, ku segun 
atministrashon, ainda no a 
kanselá e resibu i ku lo sera 
e suministro di awa na nos 
kas. Mes momentu, mainta 
trempan, promé ku a sera e 
awa, nos a tuma kontakto 
ku WEB. A bolbe splika 
loke a sosodé. WEB a pri- 
mintí ku lo habri e awa bèk, 
promé ku mèrdia. Pero na 
e momentu ei, e awa no ta- 
bata será. Masoménos 1 ora 
despues, nos a tuma nota ku 
WEB a sera e awa. Nos a 
bèl WEB atrobe i nan a bisa 
ta wak si ta logra habrié 


parti mainta.” 
E siudadano ta puntra: 
“Mi pregunta ta: Kiko a 
sosodé momentu ku a risibí 
e pago dia 23 di mart 2023? 
A buk esaki riba e kuenta 
di koriente? No ta ripará 
ku tin 2 pago riba e mesun 
number? Kiko a pasa ku e- 
mail di 11 di aprel ku ta bisa 
nos a hasi fayo. No ta kon- 
trolá e-mail tuma akshon? 
Pa ami, for di ora bo tin un 
kliente, semper mas ku 25 
aña a paga na tempu, mo- 
mentu bo ripará 1 biá algu 
ta straño, ta bon pa chèk 
kiko a bai robes. Asina ta 
atendé ku siudadano.” 
“Pero e manera ku el a 
bai awor, maske mi ke bai 
otro kaminda pa mihó ser- 
visio, mi no por bai, pa- 
sobra ta nan so ta produsí 
awa pa hende bebe i bula 


riba kai abou, nos mester di 
WEB. Awa ta último kos ku 
mi ta keda sin paga den mi 
bida. Masha danki WEB, 
pa a habri e awa 2.10 pm", 
Pietersz ta bisa.. 


Reakshon WEB 
BONERIANO a aserká 
gerensia di WEB pa reak- 
shon. Nan ta bisa kuWEB 
no ta reakshoná riba kaso 
individual di un kliente den 
media. 
WEB: “Ta importante pa 
informá tur kliente ku WEB 
ta prosesá pagonan via di 
un sistema outomatisá. Es- 
aki ta pone ku na momentu 
ku un situashon desviante 


presentá e sistema no ta 
rekonosé esaki pa por hasi 
e adaptashonnan nesesario. 
Pa resolvé kasonan indi- 
vidual nos empleadonan di 
servisio na kliente ta aten- 
dé ku e kliente via telefòn, 
mail òf personal. 
Den kaso ku un kliente 
no risibí kontesta via mail, 
nos ta rekomendá pa hasi 
uso di otro métodonan, 
manera telefòn òf personal 
pa evitá deskonekshon in- 
nesesario.” 
WEB ta bisa di ta traha 
kontinuamente pa mehorá 
su prosesonan interno pa 
asina ofresé e mihó servisio 
posibel na kliente. 


SIÑA KONOSÉ BO HISTORIA I KULTURA 


Kumpliendo ku petishon, Fundashon Históriko Boneriano (FuHiKuBo) 
su kursonan di historia i kultura ta bai sigui awe djaluna. 


Dianan i orario: 


Djaluna 24 di aprel 7’or - 9’or pm 
Djamars 2 mei 7’or - 9’or pm 


Djárason 26 di aprel 7’or - 9’or pm Djaweps 4 mei 7’or - 9’or pm 


Djasabra 29 di aprel 2’or- 5’or pm 
Djasabra 6 mei 2’or - 5’or pm 


Den e edifisio di FuHiKuBo pegá ku ofisina di 
EXTRA-Boneiru. 
Dosente ta Bòi Antoin. 

Feria Rotaria dia 27 di aprel den Parke Wilhelmina 


KRALENDIJK 
-- 
Manera ya a kuminsa bira 
un tradishon, e aña aki 
atrobe riba 27 di aprel, Dia 
di Rei, lo tene Feria Rotaria 
di Rotary Club Boneiru den 
Parke Wilhelmina. Tur aña 
e miembronan di Rotary 
Club Boneiru ta organisá 
e feria públiko aki riba Dia 
di Rei pa rekoudá fondo pa 
diferente bon kousa den ko- 
munidat. 
E feria a bira un atrak- 
shon masha popular na 
Boneiru, i ta atraé un pú- 
bliko grandi. Komunidat ta 
sostené e Feria Rotaria en 
grande, i ta reina un dushi 
ambiente positivo, kaminda 
grandi i chikí por dibertí 
den Parke Wilhelmina. 
E aña aki atrobe lo tin 
diferente aktividat pa entre- 
tené grandi i chikí. 
Meskos ku añanan an- 
terior, lo tin diferente stènt 
kaminda lo bende un varie- 


dat grandi di artíkulo na un 
bon preis. Tin artikulo pa 
kas, pa ofisina, i hopi mue- 
ble, buki, paña, mata, dife- 
rente material pa konstruk- 
shon, i hasta kòmpiuter ku 
elektrónika. Bo mes tin ku 
pasa pa mira kuantu kos tin 
na bon preis, i sinti e dushi 
ambiente. 
E feria ta tuma lugá 
djaweps 27 di aprel i lo ku- 
minsá 9’or di mainta i ta 
sigui te ku 4’or di atardi. 
Miembronan di Rotary i 
boluntarionan lo hasi mák- 
simo pa asina hasi e dia aki 
un éksito, ku e meta pa re- 
koudá sufisiente fondo. 
Tur fondo rekoudá du- 
rante Feria Rotaria ta bai 
bèk den komunidat. Rotary 
ta yuda entre otro mucha- 
nan i grandinan den nesesi- 
dat, i organisashonnan ku ta 
hasi bon obra den nos ko- 
munidat. Ku sosten, Rotary 
por sigui hasi un diferensha 


ku aporte na diferente bon 
kousa riba nos isla. 
No lubidá di kumpra 
ticket di BBQ! Lo sirbi esa- 
ki na El Mundo. 
Rotary Club Boneiru 
ke ekstendé palabranan di 
gradisimentu na e diferente 
persona i sponser nan ku di 
un òf otro manera ta apor- 
tando pa hasi evento aki 
algu grandi. 
Si tin kualkier persona 
òf kompania interesá di 
kontribuí ku produktonan 
ku por bende òf kualkier 
otro kontribushon por hasi 
esaki ainda. 
Pasa bishita nos face- 
book page pa mas infor- 
mashon: 
https://www. 
facebook.com/rotaryclub- 
bonaire 
Tambe por contact nos 
na 
email: 
rotaryferia@ 
gmail.com 
Klup di Rotary Boneiru 
ta invitá un i tur pa bishita 


su Feria Rotaria djaweps 
27 di aprel aki for di 9’or 
di mainta den Parke Wil- 
helmina. 


Reflekshon	di	Siman 
MINIMILISÁ PIKÁ 
“Tene miserikòrdia di mi, O Dios, segun Bo miserikòr- 
dia; segun e grandesa di Bo kompashon, kita mi 
transgreshonnan. Labami kita tur mi inikidat, i puri- 
fikámi di mi piká.” Salmo 51:1-2(BS) 


Kiko ta bo opinion di piká? Bo ta kere ku piká ta algu 
antikuá i ku ta djis faya hende ta faya? Bo tin e perspe- 
ktiva akí di piká: ‘Ai ta djis un kos chikitu, ta djis un piká 
blanku.’ Òf, ‘ta e persona mes a kuminsá p'esei mi a 
dun'e su kos.’ Òf ‘niun hende no a mira tòg.’ Òf ‘tur 
hende ta hasié p’esei no ta nada malu.’Tin ta pensa 
ku piká bo por bari pone bou di tapeit, manera nan sa 
hasi ku sushi ora nan ta bari kas. 
Ma Skritura ta bisa esaki tokante di piká: 
• Nos tur a hasi piká. Romanonan 3:23 
• Tin konsekuensia pa nos piká. Romanonan 6:23a 
• Tur inhustisia ta piká. 1 Juan 5:17a 
• Esun ku sa di hasi bon i no hasié ta piká p’e. San- 
tiago 4:17 
Skritura ta duna nos e solushon pa piká: 
• Dios a proveé Hesus Kende a tuma nos kastigu riba 
djE pa nos por haña pordon di piká. Efesionan 1:7 
• Si nos konfesá nos pikánan, Dios ta fiel i hustu pa E 
pordoná nos i purifiká nos. 1 Juan 1:9 
Konklushon: Piká ta kibra ku mandamentunan di Dios. 
Ora nos peka, nos ta peka promé kontra Dios i tambe 
kontra e persona. 
Pordon ta e remedi: Bo a hasi piká? Pidi Dios por- 
don i pidi e persona pordon. Hopi hende ta kana ku un 
mente ku ta keda akusá nan, un mente yen di kulpa 
pa piká. 


Pidi Dios pordon i bandoná piká, pa bo haña Dios Su 
pas! 


Miralda Paula-Frans Produkshon PGM 

Awèl sí. Kompolaga. Bo tambe 
sa ta ken: Kenken Pia di Wesu. 
Bo sa tur kos Tonchi. Bo sa 
kaba ken lo bira gezagheb- 
ber di Bonè? 


Basta okupá e dianan aki 
ku mil i un kos. Por ehèm- 
pel kaminata den naturalesa 
boneriano. Tin mas i mas pe- 
tishon pa loke nan ta yama 
awendia 
‘teambuilding’. 
Tanten ku mi por mi ta asep- 
tá. Siman pasá tabatin dos. 
E siman aki tambe tin algu 
planeá, pero un ‘tour’ den 
bùs. Durante e aktividatnan 
aki mi ta topa ku hopi hende 
ku a bin biba riba e isla aki. 
Bo ta siña konosé otro hen- 
de, sera amistat, konosé nan, 


miéntras ku mi ta sera nan ko- 
nosí ku nos historia, kultura i 
naturalesa. Ta un plaser pa 
mi. Mi kier a stòp, lagando 
esaki pa otro, pero ta insistí 
pa ami bai ku e gruponan aki. 


*** 
Djasabra atardi m’a kana Ruta 
Soyla, kreá originalmente pa 
Grupo Chantiwawa. Despues 
a kombertí parti di e ruta aki 
den un ‘trail’ pa ‘mountain- 
bike’, loke mi tin problema 
kuné. Mi ta haña ku mester a 


lag’é komo un ruta pa kanadó. 
Awor diripiente, kanando, bo 
ta topa ku ‘mountain-bike’ bo 
tras òf bo dilanti. 


*** 
E grupo di djasabra tabata 
hendenan (makamba) ku ta 
siguiendo kurso di siña Papia- 
mentu serka Mina Girigorie 
di Motivisati. Regularmente 
Mina ta pidi mi pa kana ku su 
kursistanan. Mi ta kontentu ku 
tin makamba ta hasi esfuerso 
ku ta purba siña papiamentu, 
nos idioma materno. Mi ta 
apresiá nan enormemente. 
Nan ta demonstrá ku nan tin 
rèspèt pa nos pueblo, den e 
kaso aki pa nos idioma. Tin di 
nan ku despues di e kamina- 
tanan aki ta sigui tambe nos 
kursonan di historia i kultura. 
Mi ta siña nan tur loke mi sa. 


*** 
Siman pasá djaweps mi a 
kana ku un grupo di Reclas- 
sering. Esaki tabata un ak- 
tividat di ‘teambuilding’ riba 
mesun Ruta Soyla. Mi a konta 
nan tambe di Soyla Amelia, 
na kende Grupo Chantiwawa 


a nombra e ruta aki, inougurá 
ofisialmente pa gezaghebber 
Edison Rijna, den presensia 
di famianan di Soyla, kende 
a kana i disfrutá enorme- 
mente di e naturalesa den e 
área aki. Su plannan tabata 
grandi, esta pa kana e ruta aki 
ku turista. Pero enfermedat i 
despues su morto a pone ku 
plan i deseonan no por a re- 
alisá. 


*** 
Pa bisa kla, mi no tabatin 


DEN PASONAN 
DI BÒI 


E rúbrika aki no ta kos di tur dia den BONERIA- 
NO. Ta ora mi tin tempu, gana i tópiko pa skirbi 
ariba e ta sali. E tres elementonan aki ta hunga 
un ròl den salimentu di e rúbrika aki. E ta mas 
tantu un kos pa tene mi okupá, pa no lubidá 
e arte di skirbimentu. Tene tambe e dedenan 
fleksibel.	Tene	e	tinu	bei,	purba	pa	no	kai	den	 
ripitishon. 


gana di skirbi e kolumna aki 
di awe. Tin dia mi tin hopi 
inspirashon, pero otro dia 
inspirashon ta laga mi kom- 
pletamente na kaya. Wikent 
esaki tabata e kaso. P’esei 
awe un DEN PASO DI BÒI 
kòrtiku. 
Tiki teksto i dos foto di e gru- 
ponan. Spera ku pa e edi- 
shon di djárason mi tin mas 
inspirashon. Mi ta bai kum- 
pra inspirashon na Tienda di 
Inspirashon. 
*** 

Leon Janga Pachi i Narcisia 
Anthonij Machi 


KRALENDIJK--Djasa- 
bra 22 di aprel, a tuma lugá 
elekshon Machi i Pachi 
Kultural na kas di Kuido 
Fundashon Mariadal. 
Un aktividat bon bishita 
i hendenan a gosa un bòl di 
e anochi. 
Tantu partisipante i e 
bishitantenan disfrutá di un 
bon show di e 7 partisipan- 


tenan. 
Leon Janga a bai ku e 
premio komo Pachi Kultu- 
ral i Narcisia Anthonij a 
bira Machi Kultural i a bai 
ku e premio komo partisi- 
pante mas popular. 
Kunuku Boys, a pèrkurá 
pa bon ambiente musikal e 
anochi. 


Aki ta nòmber di tur partisipante: 


Bernardo Emerenciana (Tio)- kore truk 
Esistra Regales- (Pers panja) 
Mirto Winklaar- (Kunukero) 
Trinitaria 
Anette Bernabela- (Jenny) - (Popchinan) 
Ana Domacassé Jolanda- (Kushínamentu) 
Tuturutu 
Leon Janga- (Piskado) Gonao 
Narcísia Anthonij- (Ama di kas, sentebibu) 
Gan 
Guest star: Adelfa St. Jago 


E organisadó di e aktividat ta yama danki na kada un di 
nos spònsernan pa por a hasi e aktividat posibel. 

KRALENDIJK – Kachó 
a bolbe pone drama den 
kunuku di Boy Martines 
na Seru Largu. Alrededor 
di 4 pa 6 kabritu a haña le- 
shon òf a keda troumatisá 
pa kachó. Tabata un bista 
tristu i hororoso pa e per- 
sona aki a yega kunuku i 
mira kon mondongo tabata 
kologá for di kurpa dje ani- 
malnan, tin di nan ku ainda 
tabata na bida. 
Martines, ámtenar di 
Toezicht & Handhaving’, 
ta pasa tempu i dibertí ku 
su kunuku, na unda e ta 
kria kabritu, galiña i patu. 
Atrabes di tempu na vários 
okashon kachó ta drenta su 
kunuku pa ataká i masakrá 
su bestianan. 
Siman pasá mainta tem- 
pran el a ripará ku atrobe 
kachó a drenta su kunuku 
i a ataká algun kabritu. Es- 
nan ku no tabata mordé a 
keda troumatisá i a bai den 
mondi. 
Boy Martines, meskos 
ku hopi otro kunukero, 
ta lucha duru pa kria nan 


Kachó ta masakrá diferente kabritu 
Drama na kunuku 
di Boy Martines 


kabritu i karnénan, pa awor 
kachó ataká nan. 
Hopi bes ta topa ku 
makamba ta kana ku nan 
kachónan den e área aki. 
Asina e kachónan aki ta 
siña konosé e teritorio aki i 
si nan logra sali for di kurá 
di kas bini buska kabritu pa 
ataká. Tantu Boy Martines 
komo un kunukero besiña 
di dje, Kili Francees, ta 
konstantemente víktima di 
kachó ku ta ataká i mata 
nan bestianan. 

Bo tambe tin 
pregunta tokante 
asuntunan 
di labor? 


Bin na un di nos 
seshonnan di info! 


Abo kier sa mas tokante tur bo derechinan tokante suèldu, overtaim, 
retiru, malesa, siguridat, oranan di trabou i bo derechinan komo 
trahadó òf dunadó di trabou? Bin na un di e seshonnan di informashon 
tokante asuntunan di labor di unidat di SZW di RCN. 


Dunadó di trabou 
2 di mei | 09.00 - 11.00 or | Kámara di Komèrsio (hulandes) 
3 di mei | 19.00 – 21.00 or | Kámara di Komèrsio (papiamentu) 
4 di mei | 09.00 – 11.00 or | Kámara di Komèrsio (spañó) 


Trahadó 
10 di mei | 19.00 – 21.00 or | den diferente idioma na diferente sitio 


Inskribí 
Yama 715 8849 òf manda un e-mail pa SZW.infosessie@rijksdienstCN.com. 
Indiká pa kua enkuentro bo ta inskribí i kua idioma bo ta preferá. 


Gobièrnu di Boneiru ta pidi bo atenshon: 
Mester invertí den nos planeta 


KRALENDIJK – “Nos 
no ta bai alkansá nos inten- 
tonan internashonal pa man- 
tené kentamentu di mundu 
limitá te na 1,5 grado. A 
ménos si nos drenta den ak- 
shon inmediatamente i hasi 
tur loke ta den nos poder 
pa logra nos meta. Esaki 
ta konklushon di e rapòrt 
resien di e Panel Intergu- 
bernamental pa Kambio di 
Klima (Intergovernmental 
Panel on Climate Change - 
IPCC) di Nashonnan Uní,”, 
segun Entidat Púboiko den 
un komunikado emití den 
kuadro di opservashon di 
‘Dia di Mama Tera’. 
Pa e motibu akí e tema 
di Dia di Mama Tera (Earth 
Day) dia 22 aprel 2023 ta: 
‘Invertí den nos planeta’. 
Esaki ta un yamada urgente 
riba tur gobièrnu, empresa 
i suidadano. Invertí den un 
ekonomia bèrdè ta e úniko 
kaminda pa un futuro salú, 
próspero i hustu. Komo 
humanidat nos mes ta re- 
sponsabel pa kentamentu di 
mundu. 
Pa e motibu akí nos tin 
ku rekuperá salú di nos 
planeta i konstruí un eko- 
nomia bèrdè, ku kua nos 
ta protehá nos mes i ofresé 
oportunidat na tur hende. 
Esaki por solamente si nos 
invertí huntu den futuro di 
nos planeta. Gobièrnunan 
empresanan i suidadanonan 
mester tuma akshon i traha 
huntu pa vense kambio di 
klima. 
Nos tin ku strukturá nos 
sistema di generá energia 
den un otro forma i kam- 
bia di kombustibel fósil pa 
energia di solo i energia 
di bientu. Na Boneiru nos 
ta saka mas òf ménos 22 
porshento di nos nesesidat 
di energia for di energia di 
bientu. No muchu tempu 
pasá esaki tabata 40 por- 
shento. 
Kresementu 
di 
po- 
blashon i un demanda pa 


energia ku ta oumentando 
ta e kousa prinsipal pa e 
bahada akí. Pero tin vários 
plan pa trese kambio den 
esaki. Nos aspirashon ta pa 
oumentá e kuota di energia 
sostenibel te na 60 porsh- 
ento. Aktualmente nos ta 
trahando un parke di panel 
solar di kasi 11.000 panel 
ku un kapasidat di 10 mega- 
watt na e sentral di energia 
entre Karpata i Bopec. E 
parke solar akí por sumin- 
istrá 5000 kas di famia ku 
koriente i e ta keda entregá 
e aña akí. Den e añanan 
binidero e kuota di energia 
di bientu tambe lo oumentá 
fuertemente. 
Ya tin 13 empresa na 
Boneiru kaba ku tin un sert- 
ifikado di Blue Destination. 
A kuminsá ku e sistema di 
sertifikado akí pa yuda em- 
presanan lokal hasi negoshi 
den un forma mas sosteni- 
bel i sosial. Pa medio di un 
ouditoria di su empresa, e 
empresario ta haña un bista 
di kon su empresa ta presta 
riba tereno di medio ambi- 
ente, naturalesa i sosiedat i 
na unda mehorashon ta po- 
sibel. 
Empresanan ku a haña 
e sertifikado ta usa ménos 
awa, nan ta produsí ménos 
shushi i nan ta emití mé- 
nos CO2. Entre e empre- 
sanan akí tin algun sentro 
di buseo ku ta funshoná 
kompletamente òf pa un 
gran parti riba energia di 
solo. Naturalmente esaki ta 
finansieramente 
atraktivo 
tambe. 
Komo votadó i konsu- 
midó kontinuamente ha- 
bitantenan di Boneiru por 
insistí riba solushonnan 
sostenibel. Kombatimentu 
di kambio di klima i nos 
adaptashon na su konsekue- 
nsianan, por solamente si 
nos tur pone nos skouder- 
nan bou di esaki. 
Invertí den nos planeta i 
nos futuro konhunto! 

Stichting Openbaar Onderwijs Bonaire 
Hanchi Amboina 2 
Antriol Pariba 
www.stichtingoob.com 




Stichting Openbaar Onderwijs Bonaire beheert twee scholen voor primair onderwijs. 
-Kolegio Rayo di Solo is een school voor regulier onderwijs met ongeveer 400 leerlingen. 
-Kolegio Strea Briante is een school voor leerlingen met specifieke leerbehoeften en heeft 
ongeveer 60 leerlingen. 



Wij zoeken leerkrachten voor de midden-en bovenbouw voor beide scholen. 
-Wil jij je grenzen verleggen? 
-Is kindgericht onderwijs jouw passie? 
-Durf jij de uitdaging aan om les te geven in een Nederlands onderwijssysteem aan 
leerlingen die de Nederlandse taal alleen op school kunnen leren? 
Kom dan onze teams van gemotiveerde collega’s versterken, die lesgeven aan 
leergierige, nieuwsgierige leerlingen in een veilig pedagogisch klimaat. 
Op de website vind je informatie over de scholen, onze visie op onderwijs en hoe wij 
die vormgeven. Wil je meer weten over taalonderwijs in Caribisch Nederland lees 
dan Didactief Special jaargang 53, NO. 3, MAART 2023. Je kunt ook informatie 
inwinnen bij Hajo Renkema Interim Bestuurder SOOB, whatsapp +31618370975. 
Enthousiast? Stuur dan je motivatiebrief met C.V zo spoedig mogelijk naar: 
info@stichtingoob.com. 



Muchanan a pèrkurá pa bunita misa 


KRALENDIJK -- Di 
tres djadumingu, Pasku di 
Resurekshon, muchanan di 
skol ámplio Papa Cornes, 
a pèrkurá pa diferente tarea 
durante Santu Sakrifisio di 
misa, na parokia La Bírgen 
di Coromoto. Nan tabata 
bon prepará pa lesa lektura, 
salmo, interseshon i atendé 


ofrenda. 
Parokianonan a duna 
nan un fuerte aplouso, pa 
loke nan a hasi durante misa 
mainta na Antriol. Tambe 
pader Marc Hooijschuur a 
resa i bendishoná esnan ku 
a hasi aña i un pareha ku a 
selebrá aña di bida matri- 
monial. 

CHALLENGE 


BO TA BAI P’E? 


Patrosiná pa 


7 di Mei, 2023 


Registrashon ta sera 


Registrá ku chèns pa gana e título di KOOYMAN’S BEST HANDYMAN i 
risibí premionan fabuloso. Bishitá kooymanbv.com pa mas informashon. 


Promé premio 
$3,000 
na ‘kadobon’ i tur hermènt 
pa e evento final. 


Nan ta deseá di siña papia Papiamentu 


KRALENDIJK – Ser- 
ka un parti di hulandes 
oropeonan ku ta bin biba na 
Boneiru tin deseo i interes 
pa un dia siña papia Papia- 
mentu. Tin un par di dosen- 
te i instituto ku ta duna lès 
na esnan ku ta biba ku e 
deseo aki. Un instituto ko- 
nosí ta Motivisati di Mina 


Girigorie. 
Motivisati 
tin 
basta 
tempu kaba ta ofresé lès 
na makambanan ku ke siña 
nos idioma materno. Mina 
tin konosementu i pasen- 
shi segun tempu ta pasa e 
ta logra siña hopi hulandes 
oropeo Papiamentu. En- 
tre su alumnonan por topa 


tambe diferente ámtenar ku 
ta bini aki pa sierto kantidat 
di aña pa RCN i ministeri- 
onan hulandes. 
E personanan aki ta kon- 
frontá hopi biá problema 
ora ku nan ke komuniká ku 
bonerianonan, den sentido 
ku nan ta fòrsa Papiamentu, 
pero ta kontestá nan na hu- 


landes. 
Den kuadro di e kurso- 
nan ku Mina Girigorie e 
ta enkargá Bòi Antoin di 


FuHiKuBo pa tene un ka- 
minata usando idioma Pa- 
piamentu. Djasabra tabatin 
un kaminata asina. 

ARUBA 
ARUBA 


ORANJESTAD - Dia- 
huebs atardi a tuma luga 
entregamento di yabi di 


Warda di Polis Playa. E 
edificio a wordo remodela 
y adapta specialmente pa 


Cuerpo Policial. Premier 
Evelyn Wever-Croes ta fe- 
licita Cuerpo Policial cu 
esaki y ta gradici Minister 
di Husticia Rocco Tjon cu a 
cumpli y haci esaki posibel. 
Prome Minister Wever 
-Croes tabata presente cu 
Minister Tjon na ocasion di 
entrega di e yabi di Warda 
di Polis Oranjestad. Na e 
inauguracion por a mira 
con bunita e luga a keda y 
ta spera di curason cu tur 


Prome Minister a bishita edificio remodela Warda di Polis 


agente policial y tur esnan 
cu ta labora eynan por sinti 
mas satisfaccion den nan 
trabou awo cu e ambiente 
ta asina positivo. 
‘Ta gradici tur esnan cu 
a haci esaki posibel inclu- 
yendo e desaroyadornan 
cu a realisa e proyecto den 
un tempo cortico, y Minis- 
ter Tjon cu a asumi e reto y 
cumpli cu esaki cual ta hopi 
importante. Cuerpo poli- 
cial a pasa varios aña den 


un edificio cu no tabata a- 
decua y aworaki nan a haya 
un edificio cu nan merece’, 
Promer Minister Wever- 
Croes a expresa. 
Por ultimo, Prome Mi- 
nister a remarca cu e ta im- 
portante pa un y tur realisa 
e sacrificionan grandi cu ta 
haciendo pa purba acomo- 
da tur trahado cu ta traha 
pa gobierno reconociendo 
cu bienestar di e trahado ta 
cuminsa na pia di trabou. 


ORANJESTAD 
-- 
Diabierna mainta Corte a 
trata e caso penal contra e 
homber Stephen Wilson. E 
ta wordo considera respon- 
sabel pa un accidente fatal 
den cual a perde nan bida 
dos ruman muhe y yiu di 
un di nan, un baby di 2 aña. 
Fiscal a acus’e di ‘dood 
door schuld’. Mirando cu 
ta prome biaha el a haya 
su mes envolvi cu husticia, 
no a pidi e castigo maximo 
pa e tipo di delito aki, cu ta 
seis aña. 
Fiscal a considera cu el 
a sinta tras di stuur na mo- 


mento cu ainda e alcohol cu 
el a bebe algun ora prome 
tabata den su sistema. Ban- 
da di esaki, e no a drumi 
suficiente prome cu el a 
lanta pa bay traha y riba dje 
e tabata laat. A considera 
cu e tabata laat pa trabou, 
pa cual e tabata core duro 
y no tabata concentra riba 
trafico y a dal frontal den e 
auto di famia Wouters den 
cual tabatin 6 persona, dos 
adulto y cuatro mucha. Dos 
adulto y un mucha a perde 
nan bida. 
E acusado a nenga cu e 
no tabata den condicion pa 


stuur. 
“Mi a drumi, a baña y a 
bay traha. Mi no tabata core 
duro pasobra mi a yama 
bisa caba cu mi ta yega laat. 
Mi a spula mi boca cu lis- 
terine y esey por ta motibo 
cu e momento ey e aparato 
a detecta alcohol. Pero mi 
no tabata core duro. Sola- 
mente mi a perde control 
riba e auto ora cu un otro 
vehiculo a bini riba mi. Pa 
ora mi a subi caminda bek, 
e auto tabata incontrolabel 
y mi a dal den trafico con- 
trario.” 
Fiscal a pidi tres aña. 


A pidi tres aña pa chauffeur responsabel 
pa accidente cu tres morto 


Sentencianan den caso ‘Flor’ a reparti condena 
pa yiu di politiconan 


ORANJESTAD 
-- 
Corte den prome instancia 
a dicta sentencia diabierna 
merdia den e caso penal 
conoci como Flor, caminda 
cuatro sospechoso a wordo 
acusa di a comete violencia 
publico den Azia Restau- 
rant riba 14 di november 
2021 
y 
destruccionnan. 
Un trahado di e restaurant 
a resulta seriamente heri- 
da. Tur e sospechosonan, 
Y.T.M., K.H.W., A.C.D.W. 
y N.R.W.W., a wordo con- 
dena pa violencia publico. 
Hues a ademas con- 
sidera comproba cu e so- 
spechoso N.R.W.W. a dal 
e sospechoso K.H.W. un 


mokete. Corte a rechasa e 
apelacion riba defensa le- 
gitimo cu a wordo hiba pa 
Y.T.M. y K.H.W., Y.T.M. a 
wordo condena pa un casti- 
go di trabao di 180 ora y un 
castigo di prizon condicio- 
nal di 2 luna cu un tempo di 
prueba di 2 aña. 
Hues a considera com- 
proba cu e sospechoso aki 
a causa lesionnan grave na 
e trahado di e restaurant. 
T.M. tin cu paga un daño 
y perhuicio di 3.500 florin 
na e victima y hues a im- 
pone tambe un asina yama 
schadevergoedingsmaatre- 
gel riba dje. E sospechoso 
K.H.W. a wordo condena 


pa un castigo di trabao di 
40 ora cu un tempo di prue- 
ba di 2 aña. 
E sospechoso A.C.D.W., 
kende hues ta considera au- 
tor di e incidente di violen- 
cia publico, a wordo con- 
dena pa un castigo di trabao 
di 120 ora y un castigo di 
prizon condicional di 2 si- 
man cu un tempo di prueba 
di 2 aña. 
Finalmente e sospechoso 
N.R.W.W. a wordo conde- 
na pa un castigo di trabao di 
160 ora y un castigo di pri- 
zon condicional di 2 siman. 
E tempo di prueba ta 2 aña. 
Corte den prome instancia 
tabata de acuerdo cu Mi- 


nisterio Publico cu e caso 
aki a haci daño na e imago 
di Aruba como destinacion 
turistico safe. Turistanan y 


tambe ciudadanonan mes- 
ter por sinti nan mes pro- 
teha y sigur ora nan sali pa 
diberti na Aruba. 


ORANJESTAD - Dia- 
huebs merdia, Openbare 
Ministerie a saca un carta 
indicando cu e ta cera e 
investigacion contra Mi- 
nister Glenbert Croes riba 
e keho duna contra su per- 
sona relaciona cu posibel 
circulacion di "bewijzen 
van terugkeer" falso. 
Manera ta conoci, na 
2022, OM a ricibi un keho 
di sra Katy Paskel y sr. An- 
drew Hoo contra Minister 
Glenbert Croes, acusando 
su persona di ta emiti bvt 
sin authorisacion. Inme- 
diatamente, OM a duna 
ordo na Landsrecherche 
pa cuminsa cu un inves- 
tigacion riba e reglananan 
pa loke ta trata emision di 
un bvt. Despues di a in- 
vestiga e leynan y regla- 
nan relevante , y scucha 
varios testigo, no e keda 
OM nada mas cu tuma e 
decision pa cera e caso aki 
ya cu no por a identifica 
ningun hecho castigabel 
contra e mandatario. 
Como 
Minister, 
sr 
Glenbert Croes ta autorisa 
pa saca un bvt. Normal- 
mente, e procedimiento 


ta cu e peticion pa saca 
un bvt ta bay via DIMAS, 
pero na ningun momento 
esaki ta nifica cu su perso- 
na no ta autorisa pa emiti 
un bvt. Cu e declaracion 
di OM, e caso ta wordo 
cera y Minister Croes ta 
wordo declara inocente di 
e kehonan haci contra su 
persona. OM a desbarata e 
kehonan haci pa sr Paskel 
y sr Hoo mustrando asi- 
na cu Minister Glenbert 
Croes ta traha na un mane- 
ra responsabel y digno pa 
pais Aruba. 


Openbare Ministerie ta duna e 
maneho di Glenbert croes rason 

ARUBA 
ARUBA 


ORANJESTAD 
-- 
Desde cu informacion a 
drenta na Cuerpo Policial 
Aruba cu e cabayero Eve- 
rard Azad EDOO, naci na 
Aruba dia 27 maart 1952, 
nacionalidad Britanico y 
ta biba na Aruba a perde 
riba nos isla, Cuerpo Poli- 
cial Aruba a activa mesora. 
Diferente departamentonan 
di Polis a cuminsa busca in- 
formacion pa sa e paradero 
di e cabayero aki. 
Ultimo biaha cu e famia 
di EDOO tabata tin contac- 
to cu ne tabata dia 31 maart 
2023. EDOO lo a avisa cu e 
lo bay cana den naturalesa 
of sea den e trailnan cerca 
di Kapel di Alto Vista na 
Noord. No ta prome biaha 
cu e ta cana den e mondi- 
nan di Kapel di Alto Vista. 
Un bon bisiña tambe a 
wak EDOO pa ultimo bi- 
aha dia 31 maart. Ta despu- 
es di algun siman un fa- 


miliar di EDOO cu ta biba 
pafo di Aruba tabata purba 
tuma contacto cu EDOO 
via celular pero no tabata 
logrando, a dicidi di tuma 
contacto cu bisiña pa asina 
por tira bista riba EDOO na 
cas. Pero esaki tabata enva- 
no. EDOO no tabata t’ey y 
su auto tampoco. 
Di e forma aki el a yama 
Polis y a duna tur infor- 
macion necesario incluy- 
endo e auto cu EDOO ta- 
bata core cu ne cu tabata un 
Kia, Sportage. Polis a logra 
haya esaki cerca di Kapel di 
Alto Vista. Ta sospecha cu 
EDOO lo a bolbe bay cana 


den mondi of e trailnan pa- 
tras of den vecindario di 
Kapel di Alto Vista pero 
nunca mas a bolbe bek cas. 
Den cuadro di esaki Cu- 
erpo Policial Aruba a activa 
diferente unidad policial 
manera: Studiantenan di 
Scol di Polis y personal di 
Districto Noord. 
Cu un bon cooperacion 
cu otro departamentonan 
tambe a bin personal di 
Guarda nos Costa y Marina 
Real. Hunto a forma un to- 
tal di 60 personal pa yuda 
busca den e area grandi na 
altura di Kapel di Alto Vis- 
ta. 


Autoridad buscando homber 
local perdi 


ORANJESTAD 
- 
Prome Minister Evelyn 
Wever-Croes ta anuncia 
na e comunidad di Aruba, 
cu lo habri e frontera mari- 
timo cu Venezuela cumin- 
sando dia 1 di Mei, 2023. 
Prome Minister a indica 
cu e condicionnan ta con- 
oci y e documentacionnan 
necesario a wordo ricibi. 
E condicionnan ta hopi es- 
tricto y tur e departamen- 
tonan concerni ta cla pa 
por atende cu e re-apertura 
di e frontera maritimo. 
Cu 
esaki, 
barconan 
por bin for di Venezuela 
segun procedura palabra. 
Autoridadnan local lo tin 
tur informacion necesa- 
rio prome cu e barco sali 
di Venezuela. Cu e infor- 
macion aki, autoridadnan 
lo sa ken ta bin, ki barco 
ta bin, y ki producto lo ta 
treciendo Aruba. E tripu- 


lantenan lo keda na Bar- 
cadera y no ta permiti pa 
sali di e waf. Den pasado 
e tripulantenan tabata per- 
miti di drenta y bende nan 
productonan, pero cu e 
condicionnan nobo esaki 
no ta posibel. Nan ta bin 
riba responsabilidad di un 
agente cu lo tuma e carga 
di nan, y percura pa bende 
nan. Nan ta permiti pa 
keda pa un maximo di 2 
dia pa despues sali rumbo 
bek pa Venezuela. 
"Mi ta spera cu e deci- 
sion aki pa habri e frontera 
maritimo lo yuda pa asina 
por trece e alivio necesa- 
rio pa e pueblo di Aruba. 
Gobierno lo sigui cu e 
procesonan pa loke ta trata 
e frontera aereo y lo man- 
tene comunidad informa 
di tur e desaroyonan pa cu 
esaki," Prome Minister a 
expresa. 


Aruba lo habri frontera maritimo 
cu Venezuela dia 1 di mei 


En conexion cu luna di Conscientisacion y Prevencion di Abuso di Mucha 
Conseho di Minister a bisti color blauw 


ORANJESTAD -- Dia- 
bierna 21 di april, Conseho 
di Minister a bisti blauw 
como simbolo di sosten na 
cada mucha di nos pais. Es- 
aki en conexion cu e luna di 
Conscientisacion y Preven- 
cion di Abuso di Mucha. 
Gabiente Wever-Croes des- 
de cu a drenta gobernacion 
na aña 2017, a pone nos 
muchanan como prioridad 
den su maneho. Y hunto 
cu instancianan concerni a 
hiba un maneho poniendo 
nos muchanan realmente 
central. 
Gobierno di Aruba, pa 
mustra no solamente sos- 
ten na Conscientisacion 
y Prevencion di Abuso di 
Mucha, pero tambe pa for- 
tifica e compromiso di Go- 
bierno cu cada mucha riba 
nos pais, ta uni su mes na 
e luna di conscientisacion 
y prevencion pa asina yuda 


comprension di cada ma- 
yor, di cada ciudadano di 
nos pais, pa hunto nos por 
crea experencianan posi- 
tivo pa nos muchanan. 
Diabierna, Conseho di 
Minister a bisti blauw pa 
mustra sosten na e consci- 
entisacion mundial y tambe 
pa duna cada mayor e sigu- 
ransa cu Gabinete Wever- 
Croes tin nos muchanan 
como prioridad den su 
maneho. “Como ciudada- 
nonan di nos pais, ta oblig- 
acion di cada un di nos cui- 
da y protehe nos muchanan. 
Esaki no ta deber di nos 
muchanan. Y door di no ig- 
nora y no neglisha derecho 
di cada mucha, nos ta brin- 
da un miho futuro pa nos 
muchanan. Hunto nos mes- 
ter para tur abuso fisico, 
emocional y sexual paso- 
bra tur mucha tin e derecho 
humano pa biba liber di e 


mal experiencianan aki. 
E bienestar y salud di nos 
Aruba y di mundo henter, 
ta depende riba e siguridad 
y proteccion cu hunto nos 
ta brinda nos muchanan”, 
Prome 
Minsiter 
Evelyn 
Wever-Croes a enfatisa. 

ARUBA 
STATIA/SABA/ST. MAARTEN 
Tribunal di simulashon na Saba Comprehensive School 


THE 
BOTTOM 
-- 
Djárason 19 di aprel 2023 
Korte Komun di Hustisia 
di Aruba, Kòrsou i Sint 
Maarten i di Boneiru, Sint 
Eustatius i Saba huntu ku 
Ministerio Públiko BES a 
organisá un konkurso pa 
pleita den korte. A invitá 
hóbennan di klas tres, kua- 
ter, sinku di Saba Compre- 
hensive School pa bin na 
ofisina prinsipal di RCN 
ku ta keda na The Bottom, 
kaminda nan a haña un pre- 
sentashon di presidente di 
Korte Komun di Hustisia, 
Mauritsz de Kort, fiskal 
mayó, señor Walter Kupers 
i e hues komisario lokal su- 
plente, Gerald Simmons-de 
Jong. 
Durante 
di 
e 
pre- 
sentashon e personanan aki 
kompartí ku e hóbennan i 
nan mayornan kon un dia 
promedio ta pa un hues, 
fiskal i abogado i tambe e 
rason ku nan a skohe pa un 
karera den abogasia. 
“Traha pa Ministerio 
Públiko ta nifiká traha pa 
hustisia pa komunidat. Nos 
ta hasi esei dor di sòru pa 
mantené òrdu. Nos ta duna 
guia riba investigashon di 
echonan kastigabel i per- 
siguí hendenan ku ta kibra 
ku regla. Nos ta hasi esaki 


na fabor di seguridat i li- 
bertat di tur hende. P’esei 
traha na Ministerio Públiko 
(OM) ta variá, emosho- 
nante i importante, pero 
mas ku esaki, sosialmente 
relevante”, 
segun 
fiskal 
mayó Walter Kupers. 
Spesialmente p’e islanan 
mas chikitu i ku ta keda mas 
alehá, manera Saba i Sint 
Eustatius, ta importante pa 
e poder hudisial i Ministe- 
rio Públiko sigui mehorá 
nan presensia i disponibili- 
dat aktivamente. Akseso na 
lei ta importante pa komu- 
nidat. Un di e metanan di e 
dia aki ta pa hasi e hóben- 
nan mas entusiasmá pa es- 
koho di un estudio òf karera 
hurídiko. 
Siman pasá tur dos or- 
ganisashon tabata presente 
na Hulanda na e ‘Dia di 
karera nashonal’ (Nationale 
carrière dag). Intenshon di 
e dia na Saba ta parti di un 
inisiativa pa konsientisá i 
reklutá. 
Tantu OM komo poder 
hudisial ta para habrí pa 
wak si tin posibilidat p’e 
hóbennan di e islanan por 
kore un stazje. Durante di 
e stazje e studiantenan por 
sera konosí mihó ku e or- 
ganisashon anto wak si un 
karera hurídiko ta algu pa 


nan. A parti e studiantenan 
den kuater grupo. E kaso 
penal ku nan a haña ta trata 
di un bringamentu entre 
tres amigu na Saba.loke 
a resultá den un intento di 
asesinato. 
Di grupo tres tabatatin 
e siguiente studiantenan: 
Cianda i Kendra Gomez, 
Laryan del Carmen Car- 
rion, 
Espermal 
Hassell, 
Benjamin Hermans, Sergio 
Hughes, Stefan Johnson, 
Zenaida Matthew, Lex Pli- 
jter, Rashijden Riley, Ker- 
ry-Ann Simmons, Preston 
TenHolt, Noah Zagers i 
Sheldon Blair. 
Di grupo kuater tabatin 
presente: Thejhonae Camp- 
bell, Bea Durand, Trevon 
Johnson, Keon Peterson. I 
di grupo sinku e siguiente 
studiantenan tabata presen- 
te: Kadesha Daniel, Lorena 
Hassell, Elizabeth Henry, 
Theoni Wrigley i Mario 
Zaegors. 
E 
promé 
grupo 
a 
haña komo tarea pa trese 
e 
akusashon 
dilanti 
e 
huesnan. E di dos grupo ta- 
bata enkargá pa hasi e de- 
fensa di e promé sospecho- 
so. E di tres grupo tabata 
enkargá di hasi e defensa 
di e di dos sospechoso. E di 
kuater i lastu grupo tabatin 


e tarea pa evaluá i disidí ken 
a gana. Maurtisz, Walter i 
Gerald, i dosentenan señora 
Martie i señora Veronica a 
apoyá e diferente ekiponan. 
Despues di e kaso, Ge- 
rald a entregá kada studi- 
ante un sertifikado di par- 
tisipashon di Tribunal di 
simulashon (Moot Court), 
firmá pa e presidente di 
Korte Komun di Hustisia i 
e fiskal mayó. 


Jessica Besselink, di- 
rektora di Saba Compre- 
hensive School, a gradisí 
e diferente organisashon- 
nan di Kòrsou i Bonaire pa 
e tremendo oportunidat ku 
nan a duna e studiantenan 
di Saba. “Nos ta apresiá e 
evento aki enormemente 
i nos ta sinti nos honrá ku 
a konsiderá nos pa un pro- 
grama asina.” 
“Korte Komun di Husti- 
sia ta sirbi tur seis isla, pero 
solamente na kuater isla tin 
un establesimentu. Esei ta 
nifiká ku ta importante pa 
mehorá nos presensia riba 
e islanan Saba i Sint Eusta- 
tius i duna e habitantenan di 
Saba i Statia mihó akseso 
na poder hudisial. 
Netamente p’esei mi a 
hasi uso di e dia speshal aki 
na Saba pa durante di mi 
enkuentro ku gezaghèber 
Johnson i sekretario di Es- 
tado di Ministerio di Asun- 
tunan Interno i Relashon- 
nan den Reino, Alexandra 
van Huffelen, pa anunsiá 
ku riba término kòrtiku nos 
lo habri un dependensia di 
Korte Komun di Hustisia 
na Saba,” segun Maurtisz 
de Kort. 

ARUBA 
HUlANdA 


LUXEMBURG – Un 
Boeing 747 di Cargolux 
durante aterisahe na Lu- 


xemburg, a mishi ku pista 
ku un di su motornan na 
parti robes. E avion por a 


hasi otro intento i un kuartu 
di ora despues ainda por a 
aterisá. 
Durante e promé in- 
tento di aterisahe e avion, 
un Boeing 747-400F, a su- 
fri daño leve na e bòdi di e 
motor. Aktualmente outori- 
datnan di Luxemburg ta in- 
vestigando e insidente. 
Komo ku e motornan 
parti paden di Boeing 747 
ta keda mas abou, esaki- 
nan ta alkansá pista promé. 
Ounke ku e daño tabata 
leve, lo inspekshoná e mo- 
tor kompletamente. 


Motor di Boeing 747 ta mishi ku pista 


SCHIPHOL – Den 
e sistema di aterisahe di 
un avion di KLM, a haña 
kurpa sin bida di un stow- 
away. E avion a aterisá 
djaluna na Schiphol. 
Segun 
Koninklijke 
Marechaussee, 
aktual- 
mente ta hasiendo inves- 
tigashon na identidat di 
e hòmber morto. Pa por 
stipulá identidat di e hòm- 
ber i informá su famia, e 
seshon forensiko ta aten- 
diendo ku e investigashon, 
pero ta parse ku e hòmber 
a muri di fris. 
KLM tambe ta hasien- 
do investigashon. “Nos 
personal di e seshon di 
mantenshon a topa ku un 
persona den e kashi di wil 


di un avion di KLM. E 
persona akí lástimamente 
a fayesé. Nos ta hasiendo 
investigashon pa logra 
haña identidat di e faye- 
sidu.” 
Tambe ta investigando 
unda e hòmber a drenta 
den e sistema di ateri- 
sahe di e avion. Segun 
un bosero di Koninklijke 
Marechaussee, e avion a 
pasa mas ku un lugá i ta- 
batin Canada komo último 
destinashon. 
“Hopi biá nos ta topa 
ku stowaway, tambe ainda 
na bida. Esaki ta un mil- 
ager, pasobra ku e tempe- 
ratura di aire abou e chèns 
pa un hende sobrebibí ta 
chikitu.” 


Stowaway haña morto den 
sistema di aterisahe 


OVERIJSEL – Den 
Lemelerveld na Overijsel, 
un avion ku ta zueif a kai. E 
úniko okupante a keda hiba 
hospital ku herida, polis ta 
informá. 
Presidente di Aero Club 
Salland, Ronald de Boer, 
a bisa RTV Oost ku e pi- 


lot ta den bon kondishon i 
por a bai kas. “E hòmber a 
yamá mi i a bisa ku tur tèst 
a resultá positivo i ku e por 
a bai kas.” E avion a kai 
banda di 1’or riba su kabes 
den yerba na final di e pista 
di aterisahe. Probablemente 
algu a bai robes durante 


despehe. Spesialistanan di 
aviashon ta hasiendo inves- 
tigashon. Lo bini un resul- 
tado i e ora ei nos por bisa 
presis kiko a sosodé, e pre- 
sidente a bisa aliviá despu- 
es di e suseso. Djaweps e 
klup di aviashon a kontinuá 
ku su aktividatnan. 


Avion ku ta zueif a kai 


MIDDELBURG – E 
hende ku a haña morto 
djárason den un kas na 
Granaat den Middelburg, ta 
un muhé, esaki polis ta in- 
formá djaweps. E víktima a 
muri dor di un krímen. 
Agentenan polisial a 
deskubrí e kurpa despues di 
notifikashon ku e muhé no 
a aparesé na trabou. Huntu 
ku e deskubrimentu ta tene 
kuenta ku un krímen. Par- 
tinan di e kaya kaminda e 


muhé tabata biba a keda 
será djaweps mainta pa in- 
vestigashon. 
Un tim grandi di reshèr- 
she ta investigando kousa 
di morto di e muhé. 
Relashoná ku e sosedi- 
du, munisipio Middelburg 
a organisá den transkurso di 
anochi un marcha silensio- 
so pa esnan enbolbí i habi- 
tantenan. Nos por imaginá 
nos mes ku e sosesidu akí ta 
trese emoshon, segun polis. 


Muhé morto dor di krímen 

ARUBA 
dEPoRTE 


K R A L E N D I J K / 
ORANJESTAD -- Despu- 
es di 7 aña di ousensia 
gobièrnunan di Aruba, Bo- 
neiru i Kòrsou a tuma e de- 


sishon pa re-inouguraá We- 
ganan Eskolar Interinsular, 
ku a inisiá na luna di 
mart na Boneiru den de- 
portenan di ahedres i dam 


i tambe den mésun luna di 
mart na Kòrsou den depor- 
tenan trèfbal i atletismo. 
E siman aki e final di we- 
ganan eskolar Interinsular 
a tuma lugá na Aruba den 
deporte nan futbòl mucha 
muhé i vòlibòl mucha hòm- 
ber. E weganan a finalisá 
ku gran éksito pa por a mira 


Gran klousura di Weganan 
Eskolar Interinsular 2023 


deportistanan di diferente 
edat di tur 3 isla kompetí, 
asina krea fraternidat entre 
e hóbennan i disiplina. Fo- 
tonan ta mustra e klousura, 
kaminda minster Croes di 
Aruba, minister van Hey- 
doorn di Kòrsou i diputado 
Kroon di Boneiru a felisitá 
atletanan i organisashon 


di Kòrsou FDDK, orga- 
nisashon di Aruba IBISA i 
INDEBON di Boneiru, ku a 
hasi un gran trabou pa hasi 
e temporada aki posibel pa 
e hóbennan. Aña 2024 ta 
otro reto kaminda e hoben 
ya ta kuminsá prepará pa 
sigui ku e Weganan Eskolar 
Interinsular aki. 


Diputado Kroon ta kompañá grupo 


Diputado James Kroon tambe a biaha ku e grupo di deportista hóben ku ta na Aru- 
ba e fin di siman aki pa enkuentronan di fòlibòl den kuadro di Weganan Eskolar. 
E t’ei pa duna nan tur sosten nesesario pa bon resultado pa Boneiru. Riba potrèt, 
momentu ku e grupo tabata pendiente pa subi avion i biaha pa Aruba. 

ARUBA 
dEPoRTE 


KRALENDIJK--Dja- 
sabra awó 29 di aprel 2023, 
ta e gran dia ku tur hende 
ta spera riba, ku ta e dia di 
kompetensia di e outonan 
Hot Wheels ku ta tuma lugá 
na Rincon. 
Esaki ta primintí di bira 
algu grandi ku tur e out- 
onan di Boneiru mes, huntu 
ku nan tambe tur e outunan 
ku ta bini foi otro islanan i 
paisnan mas leu. 
E kompetensia aki sigur 
tei bira algu grandi, e wil- 
nan lo ta bastante kayente 
dia 29 awó. 
Ta bon pa menshoná ku 
aki na Boneiru sigur e pre- 


parashonnan ta den den ful 
swing, kosnan ta kanando 
bon en espera di e bishitan- 
tenan pa djòin esnan di Bo- 
neiru mes pa e gran dia aki 
djasabra awó. 
E kompetensianan dja- 
sabra awó ta tuma lugá na 
Dojo Rincon, na e klup di 
yudo na Rincon Nort Pa- 
riba. 
Lo bai konbèrti e klup 
di yudo pa e dia aki, den un 
sentro pa kareda di outonan 
Hot Wheels. 
Durante un entrevista ku 
nos tabatin siman pasá ku 
Gilbert Vrolijk i Farid Ayu- 
bi di e klup di Boneiru, por 


sièrto e organisadónan di e 
kompetensianan dia 29 awó 
aki na Boneiru, unda ku nan 
a duna basta informashon, 
kuantu interes tin pa e kom- 
petensianan 
di 
djasabra 
awó akin a Boneiru. 
Tin basta interes di parti- 
sipashon di e otro islanan i 
asta Hulanda. 
Kos tei bira grandi pues 
djasabra awó na Dojo 
Rincon, e klup di yudo aya 
na Rincon. 
Basta mamamentu di 
otro, ta spera ku esaki tei 
bira e kompetensia mas 
grandi nunka promé den 
nos área. 


Kos ta kayente, wak pa 
abo no pèrdé djasabra awó 
aya na Dojo Rincon . 
Nos ke deseá nos repre- 
sentantenan den e kompe- 
tensianan i tur e bishitante, 
tur pero klase di éksito. 


Felis estadia tambe na 
tur e bishitantenan ku ta na 
Boneiru pa e kompetensi- 
anan i tambe tur otro aktivi- 
datnan relashoná ku Dia di 
Rincon. 


KRALENDIJK--Dja- 
sabra último na Kunuku 
Alee na kaminda di Soro- 
bon, tabatin boutismo di 
unifòrm di e tim di sòftbòl 
Union Dominicano/Tava- 
rez Refri – Parts Instala- 
shon i Reparashon. 
Esaki a tuma lugá 7or 
anochi unda tabata presente 
e miembronan i nan famia 
pa e okashon aki. 
E unifòrm nobo ta pa 
Union Dominicano repre- 
sentá Boneiru den e torneo 
di sòftbòl ABC Liga 40 aya 
na Aruba. 
E tornei ta tuma lugá fin 
di siman binidero di kua e 
delegashon di Union Domi- 
nicno lo biaha djaweps awó 


Aruba. 
E tim di Union Domini- 
cano den representashon 
di Boneiru, ta bon prepará 
pa ku e torneo aki aya na 
Aruba. 
Djasabra último den o- 
ranan di anochi, pa ta mas 
eksakto 7'or anochi, tabatin 
boutismo di unifòrm, unda 
ku despues a sigui bríndis 
ku no sa hasi falta na tipo di 
okashonnan asina. 
Huntu ku e famia di hun- 
gadónan di Union Domino- 
cano tabata presente tambe 
sr. Tavarez di e kompania 
patrosinadó di e unifòrm 
nobo den representashon di 
nos isla den e torneo aya na 
Aruba fin di siman binide- 


Djasabra awó e gran dia kompetensia outonan Hot Wheels 


ro. 
Despues di e boutismo i 
entrega di unifòrm na kada 
un miembro di Uion Do- 
minicano, a keda un ratu 
mas huntu unda ku a pasa 
ratunan ameno ku otro. 
Nos ta deseá nos repre- 
sentantenan di Union Do- 
minicano tur pero tur klase 
di éksito den e torneo aya 
na Aruba. 
Tur kos bon i éksito.. 
Riba potrètnan boutismo 
unifòrm Union Dominica- 
no djasabra último. 


Union Domininicano den torneo 
na Aruba 

Tènista Amy Damascus den 
kompetensia na Trinidad 


KRALENDIJK -- Si- 
man di 8 pa 13 di aprel, 
Amy Damascus i su coach, 
Jevon May, a biaha pa Tri- 
nidad & Tabago pa parti- 
sipá na torneo Trinity Cup, 
kategoria di U14. 
Amy di 12 aña, a enfren- 
tá tènistanan hopi fuerte 


den su pul i a sa di batayá 
duru kontra nan, pero no a 
logra kai den premio. 
Coach Jevon May di 
J.M. MOJO BV, ta hopi 
kontentu di mira kon Amy 
a demostrá di hunga tur su 
weganan riba un nivel haltu 
i tabata un tremendo ekspe- 


rensia pe. Palabranan di 
coach: “Mi ta mira ku nos 
ta desaroyando hopi lihé 
i ta riba e bon kaminda pa 
por sigui kompetí na mas 
torneo 
durante 
lunanan 
benidero.” 
Un danki speshal ta bai 
na tur spònsernan ku a kon- 


ARUBA 
dEPoRTE 


tribuí pa hasi e biahe pa 
Trinidad posibel, Good and 
More Supermarket, Alta 
Courier & Services BV, 
Rocargo Services Bonaire 
BV i WEB NV. 


